
                   1. Hotărârea Curţii Internaţionale de Justiţie privind delimitarea platoului continental al mării negre
                   Delimitarea platformei continentale din Marea Neagră face  obiectul unei vechi dispute între România şi Ucraina, ţară care în 1991 a moştenit această problemă de la fosta URSS. Eşecul negocierilor bilaterale a determinat România să sesizeze Curtea Internaţională de Justiţie (CIJ) de la Haga, la 16 septembrie 2004. 
                   Tratativele privind delimitarea platoului continental cu fosta Uniune Sovietică au avut loc în perioada anilor 1967-1987, fiind desfăşurate zece runde de negocieri, care nu au condus la un rezultat reciproc acceptabil.

                   Discuţiile dintre România şi Ucraina privind încheierea unui acord bilateral pentru delimitarea spaţiilor maritime au avut loc atât în timpul negocierii Tratatului politic de bază, semnat în anul 1997, cât şi ulterior, în perioada 1998-2004. În acest ultim interval s-au desfăşurat 34 de runde de negocieri, 24 la nivelul plenului delegaţiilor şi 10 la nivel de experţi. Ritmul tratativelor a fost accelerat începând din anul 2001 (după acest moment având loc 16 runde la nivelul plenului delegaţiilor din totalul de 24 şi cele 10 runde la nivel de experţi). Negocierile nu au condus la convenirea unei linii de delimitare reciproc acceptabile. 
                   Partea română a susţinut permanent, pe parcursul negocierilor, necesitatea aplicării metodei de delimitare stabilită de CIJ în cazul hotărârilor sale anterioare, respectiv metoda “echidistanţă/mediană - circumstanţe speciale/relevante”. Partea ucraineană a propus o metodă de delimitare diferită de cea a României. Rezultatul ar fi fost o linie de delimitare care reflecta o pretenţie nejustificată la o suprafaţă de platou continental şi o zona economică exclusivă, de două ori mai mare decât cea cerută de fosta URSS în cadrul negocierilor din perioada 1967-1987
.

                   În cazul unei delimitări maritime cum este cea dintre România şi Ucraina au fost aplicabile prevederile Convenţiei ONU privind dreptul mării din anul 1982 (la care ambele state sunt părţi), precum şi ale acordurilor bilaterale care reglementează aspecte ce ţin de delimitarea spaţiilor maritime, din Marea Neagră, ale celor două state. De asemenea, au fost utilizate regulile de delimitare maritimă pe care CIJ  le-a stabilit şi aplicat în cazuri anterioare. Regulile de delimitare folosite de Curtea Internaţională de Justiţie, în mod consecvent, în hotărârile pe care le-a dat până în prezent constau într-o metodă de tip preponderent matematic/geometric. Această metodă are la bază contextul geografic dat al regiunii în care se face delimitarea. Metoda Curţii - “echidistanţă/mediană - circumstanţe speciale/relevante” -, presupune mai multe faze:

                   - în prima fază, se identifică ţărmurile relevante şi, pe acestea, “punctele relevante” de pe ţărmurile celor două state de la care începe construirea liniei de delimitare;

                   - în a doua fază, se trasează o linie provizorie de echidistanţă şi/sau linie mediană, pe baza coordonatelor geografice ale punctelor relevante;

                   - în a treia fază, linia provizorie este ajustată, dacă se consideră necesar, prin luarea în considerare - atunci când există - a circumstanţelor relevante/speciale din zona de delimitare. 
                   În ultima fază a delimitării, Curtea aplică “testul caracterului echitabil al delimitării”, care presupune verificarea caracterului echitabil, ca soluţie a diferendului, al liniei de delimitare obţinute în fazele anterior descrise. Denumit şi “testul proporţionalităţii”, acesta constă în compararea a două fracţii matematice.

                   România a argumentat în faţa judecătorilor de la Haga că Ucraina acceptă doar formal şi aparent metoda de delimitare maritimă a Curţii, iar modul de aplicare sugerat de această ţară distorsionează vădit principiile şi regulile de drept ale jurisprudenţei CIJ. Ucraina propusese în timpul negocierilor o metodă de delimitare “neuzuală în practica internaţională”, care presupunea trasarea unei linii de echidistanţă între ţărmul românesc, pe de o parte, şi formaţiunea maritimă Insula Şerpilor şi un mic segment din litoralul Crimeei, pe de altă parte, ignorând astfel restul coastei ucrainene. România a încercat să demonstreze că apartenenţa Insulei Şerpilor nu face obiectul procesului, că, atunci când formaţiunea maritimă a fost ocupată de URSS, s-a produs o nedreptate istorică, iar România nu poate accepta extinderea unor consecinţe istorice inechitabile. România consideră că Insula Şerpilor este doar o stancă, nu un punct geografic relevant, ca atare nu ar trebui să i se acorde decât un minim efect juridic, respectiv o mare teritorială de 12 mile. 
                   Soluţia propusă de România constă într-o linie de demarcatie care porneşte de la ultimul punct al frontierei maritime dintre cele două state urmând arcul de cerc de 12 mile marine din jurul Insulei Şerpilor până la un punct aflat la est de aceasta, apoi pe linia de echidistanţă între coastele relevante adiacente ale celor două state, până la punctul unde linia de echidistanţă se transformă într-o linie mediană, între coastele relevante opuse ale României şi Ucrainei, apoi spre sud pe această linie mediană.

                   Curtea Internaţională de Justiţie a pronunţat la 3 februarie 2009, în şedinţă publică solemnă, în Marea Sală a Justiţiei din Palatul Păcii din Haga, Hotărârea sa în procesul privind „Delimitarea Maritimă în Marea Neagră” (România c. Ucraina). Hotărârea - care este a 100-a hotărâre a CIJ într-un caz contencios - a fost citită de preşedintele Curţii, Rosalyn Higgins. 

                   Hotărârea CIJ recunoaşte jurisdicţia şi drepturile suverane ale României - în principal de exploatare a resurselor - pentru o suprafaţă de 9700 km² de platou continental şi zonă economică exclusivă, adică 79,34% din zona de 12.200 km² aflată în dispută cu Ucraina (circa 70 de miliarde de metri cubi de gaz şi 12 milioane de tone de petrol din estimările de până în prezent). 

                   Soluţia CIJ reprezintă un succes al aplicării dreptului internaţional, fiind o decizie corectă şi echitabilă, favorabilă României. Ministerul Afacerilor Externe reiterează poziţia României de respectare a hotărârii CIJ, care este o obligaţie ce decurge din Carta ONU pentru ambele părţi la diferend. MAE reaminteşte faptul că Hotărârea CIJ este direct aplicabilă, obligatorie, definitivă (nu poate fi atacată) şi executorie imediat, nefiind nevoie de demersuri de punere în aplicare a hotărârii nici pe plan intern, nici internaţional, în plan bilateral (nu sunt necesare acorduri de aplicare subsecvente la nivel interstatal)
. 
                   2.  preşedinţia Uniunii Europene 
                   Odată cu începutul noului an, preşedinţia prin rotaţie a UE a fost preluată de la una dintre naţiunile fondatoare ale Comunităţii Europene, Franţa, de una dintre cele mai noi state membre, Republica Cehă. Preşedinţia franceză a trebuit să facă faţă unor dificultăţi majore, atât în interiorul blocului comunitar, cât şi pe plan internaţional, iar succesoarea sa se poate aştepta la acelaşi lucru
. 

                   În mijlocul crizei financiare internaţionale, Franţa a preluat preşedinţia UE de la Slovenia, în iulie 2008. În luna următoare, alegătorii irlandezi au spus „nu” Tratatului de la Lisabona. Mai mult decât atât, Franţa a fost obligată să găsească soluţii crizelor politice externe fără precedent cu care se confrunta UE.
                   La începutul lunii august, în Caucaz au început luptele dintre Georgia şi Rusia. Preşedintele francez, Nicolas Sarkozy, a mediat încetarea focului, care s-a întins pe o perioadă de cinci zile. Ulterior, a cerut o întâlnire extraordinară a tuturor şefilor de state şi de guvern ale statelor membre UE, la 1 septembrie 2008, ocazie cu care a fost adoptată o poziţie comună faţă de Rusia: amânarea tratativelor legate de un nou parteneriat strategic până la retragerea trupelor ruseşti din Georgia. 

                   În toamna anului 2008, Europa s-a confruntat cu o criză financiară globală, fără precedent din anul 1929. Franţa a întocmit o strategie europeană comună cu rolul de a restaura funcţionarea normală a sectorului financiar, ale cărei principii au fost exprimate la summit-ul Consiliului European de la jumătatea lunii octombrie.  „Deşi managementul crizei a fost condus pe bază de «încercare şi eroare», deschiderea Franţei spre a lua în considerare idei noi şi spre a le proiecta către UE şi restul lumii a fost remarcabilă”, a declarat, referitor la Preşedinţia franceză a UE, directorul Centrului pentru Politici Europene. 

                   Pe baza listei sale de priorităţi, Franţa a demarat o discuţie despre agricultură pentru a putea consolida calea către o reformă de anvergură a Politicii Comune Agricole a UE, după anul 2012. 
                   Adoptarea Pactului european asupra imigrării şi azilului, cu prilejul summit-ului din octombrie, a marcat atingerea unui alt obiectiv major al Preşedinţiei Uniunii.
                   Preşedinţia franceză s-a bucurat de credit pentru consolidarea unei abordări unitare asupra modificărilor climatice şi a pachetului energetic, precum şi pentru soluţia de compromis adoptată pentru intrarea în vigoare a Tratatului de la Lisabona până la finele anului 2009. Ambele documente, precum şi propunerea Franţei pentru un program comprehensiv din sfera apărării şi securităţii europene, au fost adoptate de către liderii UE la summit-ul din decembrie de la Bruxelles. 

                   De asemenea, Franţa, a supravegheat lansarea Misiunii de justiţie şi poliţie din Kosovo - „EULEX” -, cât şi a operaţiunii navale „Atalanta”, de luptă împotriva pirateriei de pe coasta somaleză. 

                   Evaluând cele şase luni de conducere a UE, preşedinţia franceză a declarat că s-au făcut progrese semnificative şi în ceea ce priveşte negocierile de aderare ale Croaţiei şi Turciei. 

                   Croaţia are deschise până în prezent 22 de capitole, dintr-un total  35, 7 fiind negociate şi închise.  În cazul Turciei, au fost deschise 10 capitole, unul dintre acestea fiind deja închis. 

                   Reiterând sprijinul UE pentru o perspectivă europeană a Balcanilor de Vest, preşedinţia franceză a declarat că „a contribuit la aprofundarea stabilităţii şi procesului de asociere ca întreg şi la consolidarea legăturilor europene cu ţările din această regiune”.   Eforturile au fost concentrate pe Acordurile de Stabilizare şi Asociere cu ţările din Balcanii de Vest, sprijinindu-le eforturile din sfera liberalizării regimului vizelor. 

                   O conferinţă a Ministerelor de Justiţie şi de Interne din Balcani, care a avut loc la începutul lunii noiembrie, a oferit oportunitatea unui dialog de profunzime, nu doar în probleme legate de vize, ci şi de cooperarea între autorităţile poliţieneşti şi juridice, de luptă împotriva crimei organizate şi terorismului. S-a menţionat că „dacă toate condiţiile sunt întrunite, există posibilitatea înaintării din partea Comisiei Europene a propunerii de liberalizare completă a vizelor în anul 2009 pentru unele dintre ţările în discuţie, precum Macedonia”. 

                   Referitor la cererea de aderare la UE a Muntenegrului, depusă la data de 15 decembrie 2008, oficialii francezi au declarat că Republica Cehă va fi cea care va decide abordarea necesară faţă de aceasta. 

                   Republica Cehă, ţară care a aderat la Uniunea Europeană în anul 2004, a preluat preşedinţia UE într-un moment dificil pentru Europa
. Una dintre cele mai importante sarcini ale sale va fi monitorizarea punerii în aplicare a pachetului de măsuri de stimulente fiscale în valoare de 200 de miliarde de euro, aprobat de liderii europeni în a doua jumătate a anului 2008.

                   În programul alcătuit pentru perioada în care va deţine preşedinţia UE, Republica Cehă propune soluţionarea problemelor cu care se confruntă economia europeană prin stimularea competitivităţii şi creşterea încrederii în rândul consumatorilor şi al micilor întreprinzători.

                   O altă prioritate este reprezentată de politica energetică, pe care primul ministru ceh, Mirek Topolánek, o vede ca pe o „căutare a unui echilibru între cerinţele mediului şi menţinerea competitivităţii şi a securităţii energetice în Europa”. În următoarele luni, premierul Mirek Topolánek îşi propune să încurajeze noi dezbateri pe marginea diversificării surselor de energie şi a creării unor noi reţele energetice.

                   Pe durata preşedinţiei cehe vor avea loc alegerile pentru Parlamentul European. Republica Cehă va trebui să iniţieze şi numirea unei noi Comisii, care îşi va intra în atribuţii odată cu noul Parlament.

                   De asemenea, Republica Cehă doreşte, ca în această perioadă, să consolideze relaţiile dintre UE şi SUA. Premierul Mirek Topolánek consideră că acest aspect este determinant pentru cooperarea economică şi securitatea Europei.

                   Pe lista priorităţilor cuprinse în programul de lucru al preşedinţei cehe se află şi consolidarea relaţiilor cu Balcanii de Vest - de altfel, Republica Cehă va găzdui summit-ul UE-Balcani, la o dată ce va fi anunţată.
                   Sub motto-ul „Europa fără bariere”, Republica Cehă speră că eliminarea obstacolelor aflate în calea liberei circulaţii a bunurilor, capitalului, lucrătorilor şi serviciilor va permite Uniunii Europene să-şi consolideze poziţia în contextul concurenţei economice globale.

             Imediat după preluarea preşedinţiei UE, la 1 ianuarie a.c., Republica Cehă a abordat problema escaladării conflictului din Fâşia Gaza, aflată sub controlul Hamas. Ministrul ceh al Afacerilor Externe a condus o misiune UE în Orientul Mijlociu având ca scop medierea unui acord de pace între cele două părţi.
                   De asemenea, s-a cerut Rusiei şi Ucrainei să soluţioneze conflictul privind gazele naturale, izbucnit cu câteva zile înainte de preluarea preşedinţiei. Practic, livrările de gaz către multe ţări europene au fost oprite, iar conductele de gaz au fost închise aproape două săptămâni, până când Rusia şi Ucraina au ajuns la o înţelegere. Războiul gazului dintre cele două ţări a scăzut încrederea consumatorilor în credibilitatea acestora ca parteneri în mediul energetic, crescând fluxul cererilor de reducere a dependenţei blocului comunitar faţă de Rusia, stat care furnizează aproape un sfert din gazul necesar ţărilor UE. „Securitatea energetică este un aspect fundamental pentru funcţionarea economiilor europene. În lumina creşterii dependenţei UE faţă de importurile de energie din toată lumea, se cere acordarea unei atenţii speciale acestui subiect. Obiectivul UE în această privinţă este acela de a atinge o largă diversitate teritorială a furnizorilor, o gamă mai mare de resurse utilizate şi o sporire a paletei de resurse regenerabile şi crearea unei pieţe cu adevărat unificate de energie internă din UE, ce ar permite solidaritate în cazul unor situaţii de criză”, au subliniat oficialii cehi. 

                   Având în vedere criza financiară, preşedinţia cehă a UE a declarat că se va axa pe trei aspecte importante: recuperarea pieţelor financiare, redresarea declinului economic şi coordonarea poziţiei UE pentru dezbaterile internaţionale asupra arhitecturii financiare globale, mai ales cele ce se vor desfăşura la summit-ul G20 de la Londra, din aprilie a.c. 

                   3. Războiul din Fâşia Gaza

                   Fâşia Gaza este o regiune de 45 de kilometri lungime, cu o suprafaţă de 360 de kilometri pătraţi şi o populaţie de 1,4 milioane de palestinieni. Este însă unul dintre cele mai fierbinţi locuri de pe glob, cu un conflict care dăinuie de la primele referiri documentare la această regiune.

                   Cronologia noului conflict izbucnit la sfârşitul anului 2008 se desfăşoară, în esenţă, în jurul aceloraşi probleme care au marcat şi anterioarele perioade de război
: 

                   - 27 decembrie 2008: Israelul lansează operaţiunea aeriană "plumb topit" împotriva mişcării islamiste Hamas în Fâşia Gaza. Obiectivul declarat este de a pune capăt tirurilor cu rachetă. Liderul Hamas, aflat în exil, Khaled Meshaal, cere declanşarea unei a treia Intifada. Cel puţin 230 de palestinieni, majoritatea poliţişti ai Hamas, sunt ucişi în această primă zi. Apelurile internaţionale pentru oprirea bombardamentelor şi a tirurilor de rachete nu conduc la niciun rezultat.

                   - 28 decembrie: Israelul bombardează 40 de tuneluri de contrabandă cu arme de la frontiera dintre Egipt şi Fâşia Gaza. Egiptul închide terminalul de la Rafah după ce palestinienii încearcă să forţeze frontiera.

                    - 29 decembrie: Israelul se angajează într-un "război fără milă",  conform observatorilor, împotriva Hamas, pentru a-l destabiliza, şi decretează sectorul frontalier al teritoriului palestinian "zonă militară închisă". 

                   - 31 decembrie: Peste 40 de rachete sunt lansate asupra sudului Israelului. Totodată, autorităţile israeliene resping propunerile pentru un acord avansate de UE şi Cvartetul pentru Orientul Mijlociu (format din Statele Unite, UE, Rusia şi ONU).

                   - 1 ianuarie 2009: Israelul lansează o serie de raiduri împotriva clădirilor oficiale ale Hamas, precum şi a atelierelor de fabricare a rachetelor. Unul dintre principalii lideri ai Hamas, Nizar Rayan, este ucis într-un raid. 

                   - 3 ianuarie: Trupele israeliene pătrund în teritoriul palestinian, după o săptămână de atacuri aeriene. Deschiderea focului asupra poziţiilor Hamas generează o ripostă cu tiruri de mortiere. Hamas ameninţă că “va transforma Gaza într-un cimitir pentru armata israeliană”.

                   - 4 ianuarie: Trupele israeliene, sprijinte de artilerie şi aviaţie, avansează în mai multe sectoare din Gaza. Tancurile israeliene preiau controlul unor axe strategice. 63 de palestinieni sunt ucişi în atacurile israeliene, potrivit serviciilor de urgenţă palestiniene. Manifestanţi din întreaga lume protestează faţă de această ofensivă şi cer încetarea focului.

                   - 5 ianuarie: Aviaţia israeliană atacă peste 30 de ţinte. Forţele terestre continuă să avanseze, sprijinite de bombardamentele vedetelor marinei. "Oraşul Gaza este parţial încercuit", anunţă Ehud Barak, în timp ce 14 palestinieni sunt ucişi de tirurile şi bombardamentele israeliene. Preşedintele francez Nicolas Sarkozy începe un turneu în Orientul Mijlociu. Ofensiva israeliană agravează criza umanitară, susţine ONU. Intensitatea luptelor din Fâşia Gaza a scăzut în cursul zilei. 

                   Ofensiva israeliană a provocat până la 5 ianuarie 2009 moartea a cel puţin 537 de palestinieni şi rănirea altor 2.500, potrivit şefului serviciului de urgenţă palestinian. De partea israeliană, un soldat a fost ucis şi alţi 55 răniţi, potrivit unui purtător de cuvânt militar.

                   Potrivit analiştilor, ofensiva trupelor terestre israeliene şi intervenţia în forţă împotriva militanţilor grupării teroriste palestiniene Hamas din Fâşia Gaza era previzibilă
. După preluarea puterii în Gaza,  gruparea Hamas a dus o politică agresivă faţă de Israel, fiind susţinută de Siria şi de Iran. 

                    Atacurile soldate cu numeroase victime în rândul populaţiei civile au ridicat cota de tensiune, atât din punct de vedere politic, cât şi militar. Nu a mai fost loc de avertismente şi de atenţionări repetate, câtă vreme negocierile privind un armistiţiu respectat unilateral erau deja suspendate
. Numeroasele rachete „Qassam” şi „Grad” lansate de pe teritoriul locuit de palestinieni au produs victime dar şi o vie emoţie în rândul opiniei publice israeliene. Ca ripostă aviaţia şi marina militară israeliană au început să bombardeze obiective militare şi sediile extremiştilor palestinieni, iar forţele terestre au pătruns în Gaza pentru lichidarea surselor de atac cu rachete, acesta fiind considerat obiectivul primordial al desfăşurării de forţe. 

                   Comisia Europeană a reacţionat rapid, ca şi Franţa, Rusia sau Consiliul de Securitate al ONU, dar fără rezultate în primele două săptămâni de lupte. 

                   Preşedintele francez, Nicolas Sarkozy, a declarat că “împreună cu partenerii noştri europeni am condamnat fără ambiguitate ofensiva terestră israeliană. Le-am spus preşedintelui Shimon Peres şi premierului Ehud Olmert, cu toată francheţea pe care trebuie să o aibă un prieten, că violenţele trebuie să înceteze”, a declarat liderul francez, după o întrevedere cu preşedintele Autorităţii palestiniene, Mahmoud Abbas. “Urgenţa este astăzi să facem în aşa fel încât violenţele să înceteze şi noi, Europa, vrem un armistiţiu cât mai rapid posibil şi ca fiecare să înţeleagă că timpul lucrează împotriva păcii”, a adăugat preşedintele Franţei. “Hamas a acţionat de o manieră de neiertat şi iresponsabilă. (...) Hamas poartă o grea responsabilitate pentru suferinţa palestinienilor din Fâşia Gaza”, a adăugat el. 

                   Şeful statului francez a insistat asupra rolului european în soluţionarea conflictului din Fâşia Gaza. “Lucrăm împreună pentru a găsi drumul păcii. Europa are un rol pe care vrea să şi-l asume. Europa vrea să ajute să se facă pace”, a apreciat el. “Tocmai pentru că Israelul este o mare naţiune, tocmai pentru că Israelul este o democraţie, acesta nu poate lăsa situaţia umanitară aşa cum este ea astăzi. Şi vreau să reafirm cu aceeaşi sinceritate că Hamas, decizând să pună capăt armistiţiului şi reluând tirurile cu rachete asupra populaţiei civile din Israel, a acţionat de o manieră iresponsabilă şi impardonabilă”, a reiterat preşedintele francez.

                   Organizaţia pentru apărarea drepturilor omului “Amnesty International” a semnat un protest, menţionând că atât tacticile soldaţilor israelieni, cât şi cele ale combatanţilor palestinieni în Fâşia Gaza pun în pericol vieţile civililor pe care îi utilizează drept scuturi umane. Astfel, “soldaţii israelieni au intrat şi au ocupat poziţii în mai multe case palestiniene, forţând familii întregi să se adune într-o cameră la parter în timp ce ei utilizau casa drept bază militară sau lăcaş pentru trageri”, a afirmat Malcolm Smart, director al programului Amnesty International pentru Orientul Mijlociu şi Africa de Nord. “Forţele israeliene au bombardat case şi alte construcţii, argumentând că ele fuseseră utilizate drept acoperire de combatanţi care trăgeau în ţinte israeliene, chiar dacă combatanţii palestinieni părăsesc de obicei aceste locuri imediat după ce au tras. Armata israeliană ştie foarte bine că trăgătorii palestinieni părăsesc de obicei locurile de unde au tras şi că orice atac ca represalii împotriva acestor case va atinge în cele mai multe cazuri civili şi nu combatanţi”, relevă Malcolm Smart. “Utilizarea acestor tactici într-un moment în care luptele au loc pe străzile din mijlocul zonelor rezidenţiale dens populate arată eşecul celor două părţi în respectarea statutului de protejat civil într-un conflict armat”, a afirmat el. 

                   Amnesty International a solicitat o anchetă independentă a acestor presupuse violări ale drepturilor omului, inclusiv a posibilelor crime de război, din partea ambelor tabere. 

                  Anunţul pentru încetarea acţiunilor militare, făcut de Israel la 18 ianuarie a.c., a fost salutat de Comisia Europeană. “Încetarea violenţelor era indispensabilă şi salut faptul că Israelul a declarat o încetare a focului. Cer mişcării Hamas să nu recurgă la niciun act de violenţă, pentru a se pune capăt suferinţelor umane teribile din zonă. De asemenea, s-ar permite astfel Uniunii Europene şi altor donatori internaţionali să furnizeze asistenţa umanitară de care este atât de mare nevoie”, a declarat comisarul european pentru relaţii externe şi politică de vecinătate, Benita Ferrero-Waldner. 

                   Potrivit comisarului european, prioritatea oficialilor de la Bruxelles va fi instaurarea unei păci durabile în Fâşia Gaza. “Sper ca în curând să asistăm la deschiderea punctelor de intrare din zonă şi la retragerea tuturor trupelor israeliene din Fâşia Gaza. Aşa cum se afirmă şi în Rezoluţia 1860 a Consiliului de Securitate a ONU, încurajăm măsurile concrete care vizează reconcilierea intrapalestiniană”, a adăugat B. Ferrero-Waldner. 

                   Preşedintele american, Barack Obama, a declarat, la rândul său, că a venit momentul pentru israelieni şi palestinieni să se întoarcă la masa negocierilor. Barack Obama a dat asigurări că îşi va ţine angajamentele din campania electorală faţă de lumea musulmană: acela de face eforturi susţinute pentru a se ajunge la un acord de pace între israelieni şi palestinieni, cât cel de retragere a trupelor americane din Irak, de a rosti rapid un discurs la adresa musulmanilor într-o mare capitală musulmană şi, în general, “de a întinde o mână de prietenie lumii musulmane”. 

                   4. EFECTE ALE CRIZEI FINANCIARE INTERNAŢIONALE ÎN ROMÂNIA
                   Banca Naţională a României a analizat şi aprobat Raportul trimestrial asupra inflaţiei, document care evaluează contextul macroeconomic recent, analizează perspectivele inflaţiei şi identifică principalele provocări şi constrângeri cu care politica monetară se va confrunta în perioada următoare. 

                   Perspectivele indică o continuare a procesului de dezinflaţie, evoluţie care este însă marcată de persistenţa incertitudinilor majore generate de volatilitatea condiţiilor macroeconomice interne şi internaţionale. 

                   Astfel, consolidarea dezinflaţiei în condiţiile începerii ajustării ordonate a dezechilibrului extern în concordanţă cu evoluţia fluxurilor de capital, precum şi refacerea încrederii investitorilor şi asigurarea unei finanţări sustenabile a economiei româneşti reclamă configurarea şi aplicarea unui mix echilibrat şi prudent de politici macroeconomice.
                   Potrivit raportului, dat publicităţii la 4 februarie a.c., rata anuală a inflaţiei a fost de 6,3% la sfârşitul anului 2008, în coborâre faţă de vârful de 9,04% atins în iulie 2008 şi faţă de valoarea de 6,57% din decembrie 2007. În pofida acestei scăderi, rata anuală a inflaţiei se situează în continuare peste limita superioară a intervalului de variaţie asociat ţintei. 

                   Reluarea şi consolidarea procesului de dezinflaţie s-au produs ca efect al dinamicii favorabile a preţurilor volatile (combustibili şi produse alimentare) şi a conduitei politicii monetare. Cu toate acestea, relaxarea politicilor salariale şi fiscale în anul electoral 2008 şi deprecierea monedei naţionale, în condiţiile accentuării aversiunii faţă de risc a investitorilor, au întreţinut presiunile inflaţioniste. Astfel, rata anuală a inflaţiei de bază CORE2 ajustat - calculată prin eliminarea impactului preţurilor administrate şi al celor volatile (legume, fructe, ouă şi combustibili) şi al taxei pe viciu - a fost de 6,3% în decembrie 2008. 

                   Efectele crizei financiare şi economice internaţionale îşi fac tot mai mult simţită prezenţa în reducerea exporturilor şi a finanţărilor externe, într-o volatilitate crescută pe piaţa valutară, corelată cu tendinţele din regiune şi cu lipsa apetitului faţă de risc al investitorilor străini. Raportul BNR evidenţiază faptul că propagarea acestor efecte se reflectă deja în încetinirea creditului acordat sectorului privat cu efecte asupra decelerării creşterii economice, menţinându-se în continuare un grad ridicat de incertitudine referitoare la magnitudinea acestor efecte. 

                   Continuarea procesului de intermediere sustenabilă a economiei în condiţiile restrângerii accesului băncilor la finanţarea externă şi finanţarea deficitului public în această perioadă, au făcut necesară asigurarea lichidităţii în sistemul bancar fără a amplifica volatilitatea cursului de schimb al leului. 

                   În acest context şi pe baza datelor disponibile, BNR a decis reducerea ratei dobânzii de politică monetară de la 10,25% la 10,00% pe an pe an. Ca urmare a acestei decizii, începând cu data de 5 februarie 2009, rata dobânzii pentru facilitarea de depozit se reduce de la 6,25%, la 6,00% pe an, iar rata dobânzii pentru facilitatea de credit (Lombard) va fi de 14,00% pe an faţă de 14,25%. În acelaşi timp, rata dobânzii penalizatoare pentru deficitul de rezerve minime obligatorii constituite în lei se reduce de la 21,25% la 21,00%, începând cu perioada de aplicare 24 februarie-23 martie 2009. 

                   Totodată, BNR a hotărât continuarea gestionării adecvate a lichidităţii din sistemul bancar prin utilizarea activă a operaţiunilor de piaţă monetară şi menţinerea nivelului actual al ratelor rezervelor minime obligatorii aplicabile pasivelor în lei şi în valută ale instituţiilor de credit. 

                   Analiştii, brokerii şi investitorii estimează o durată de cel puţin şase luni a crizei financiare declanşată în Statele Unite ale Amercii. Aceştia subliniază faptul că  urmările crizei se vor atenua complet abia în circa doi-trei ani.

                   Potrivit datelor Oficiului Naţional al Registrului Comerţului, firmele româneşti au înregistrat în luna decembrie 2008 o scădere a exporturilor cu 17%, acesta fiind considerat un rezultat „bun”, dacă este comparat cu prima decadă din luna ianuarie 2008, când exporturile s-au prăbuşit cu 47%. 
                   Producţia naţională de autovehicule a scăzut cu 78,6% în decembrie 2008, iar vânzările de automobile noi au scăzut cu 53%. 
                   În anul 2008, 14.483 de firme au intrat în procedură de insolvenţă, numărul lor fiind în creştere cu 75% faţă de nivelul anului 2007.
*


                   În Europa, criza financiară a afectat sectorul auto, industria chimică, transporturile şi sectorul imobiliar. Deteriorarea condiţiilor pe piaţa auto, cea mai vulnerabilă în faţa crizei financiare mondiale, şi limitarea creditării afectează deja furnizorii şi companiile intermediare, dar şi industria chimică şi siderurgică, ce asigură materia primă.
                   De exemplu, Federaţia europeană a industriei chimice estimează o scădere a producţiei, cu excepţia sectorului farmaceutic, cu 1,3% în 2009, iar producatorii siderurgici europeni se aşteaptă la o scădere cu 43% în 2009, potrivit experţilor băncii americane de investiţii JPMorgan. De asemenea, în urma reducerii generale a cererii, companiile de transport aerian au înregistrat, în ultimul trimestru al anului 2008, prima scădere a traficului internaţional de pasageri din ultimii cinci ani şi cea mai severă scădere a transportului de mărfuri din ultimii şapte ani, potrivit unui anunţ al Asociaţiei Internaţionale de Transport Aerian.
                   Economia zonei euro a intrat în recesiune pentru prima dată de la înfiinţare, respectiv din 1999, iar Organizaţia pentru Cooperare şi Dezvoltare Economică (OCDE) nu estimează o creştere economică înainte de anul 2010, aşteptându-se în schimb la o creştere a şomajului în următorii doi ani. 

                   Diminuarea creditării a contribuit la scăderea numărului de construcţii noi în Europa, iar "orice estimare a unei ameliorări înainte de 2010 ar fi hazardată", se afirmă într-un studiu realizat de liderul mondial în sectorul asigurărilor de credite, compania „Euler Hermes”. 

